62023TJ0348_RES
Kawża T‑348/23
Zalando SE
vs
Il-Kummissjoni Ewropea
Sentenza tal-Qorti Ġenerali (Is-Seba’ Awla Estiża) tat-3 ta’ Settembru 2025
“Servizzi diġitali – Regolament (UE) 2022/2065 – Indikazzjoni bħala pjattaforma online kbira ħafna – Eċċezzjoni ta’ illegalità – Artikolu 33(1) u (4) tar-Regolament 2022/2065 – Ċertezza legali – Ugwaljanza fit-trattament – Proporzjonalità – Obbligu ta’ motivazzjoni”
Approssimazzjoni tal-leġiżlazzjonijiet – Suq uniku tas-servizzi diġitali – Regolament 2022/2065 – Pjattaforma online kbira ħafna – Kriterji għall-indikazzjoni bħala tali – Pjattaforma online – Kunċett – Ħażna u tixrid ta’ informazzjoni lill-pubbliku fuq talba ta’ riċevitur tas-servizz – Portata – Riċevituri attivi ta’ pjattaforma online – Kunċett – Portata
(Regolament tal-Parlament Ewropew u tal-Kunsill 2022/2065, premessi 13, 18, 19, 41 u 77, u Artikoli 2(1) u (2), 3(b), (g), (i) u (p), 7, 8, 24(2), 33(1) u (4); Direttiva tal-Parlament Ewropew u tal-Kunsill 2000/31, premessa 42 u Artikolu 14)
(ara l-punti 25 sa 46, u 60 sa 66)
Approssimazzjoni tal-leġiżlazzjonijiet – Suq uniku tas-servizzi diġitali – Regolament 2022/2065 – Pjattaforma online kbira ħafna – Eżistenza ta’ diversi metodi għall-kalkolu tan-numru mensili medju ta’ riċevituri attivi ta’ pjattaforma online – Riċevitur attiv ta’ pjattaforma online – Kunċett – Rekwiżiti ta’ ċarezza u ta’ preċiżjoni – Ksur tal-prinċipju ta’ ċertezza legali – Assenza
(Regolament tal-Parlament Ewropew u tal-Kunsill 2022/2065, premessi 13 u 77, u Artikoli 2(1), 3(p), 24(2), 33(1), (3) u (4), u 43; Regolament tal-Kummissjoni 2023/1127, Artikoli 4(1) u (2), u 6(3))
(ara l-punti 76 sa 80, 84 sa 101, 103, 104, 108, 110, 111, 113, 114, u 117 sa 119)
Approssimazzjoni tal-leġiżlazzjonijiet – Suq uniku tas-servizzi diġitali – Regolament 2022/2065 – Obbligi fir-rigward tar-rapporti ta’ trasparenza imposti fuq il-fornituri ta’ pjattaformi online – Obbligu ta’ pubblikazzjoni tal-informazzjoni dwar il-medja mensili tar-riċevituri attivi tas-servizz fl-Unjoni – Obbligi addizzjonali imposti fuq il-fornituri ta’ postijiet tas-suq indikati bħala pjattaformi online kbar ħafna – Ksur tal-prinċipju ta’ ugwaljanza – Assenza
(Karta tad-Drittijiet Fundamentali tal-Unjoni Ewropea, Artikoli 20 u 38; Regolament tal-Parlament Ewropew u tal-Kunsill 2022/2065, Artikoli 3(h), 24(2) u (3), 33(1), u 34 sa 43)
(ara l-punti 123, 124, 126, 129, 130, u 135 sa 147)
Approssimazzjoni tal-leġiżlazzjonijiet – Suq uniku tas-servizzi diġitali – Regolament 2022/2065 – Pjattaforma online kbira ħafna – Kriterji għall-indikazzjoni bħala tali – Numru mensili medju ta’ riċevituri attivi ta’ pjattaforma online – Ksur tal-prinċipju ta’ proporzjonalità – Assenza
(Regolament tal-Parlament Ewropew u tal-Kunsill 2022/2065, Artikoli 24(2) u 33(1))
(ara l-punti 154 sa 164)
Approssimazzjoni tal-leġiżlazzjonijiet – Suq uniku tas-servizzi diġitali – Regolament 2022/2065 – Deċiżjoni tal-Kummissjoni li tindika l-pjattaforma Zalando bħala pjattaforma online kbira ħafna – Ksur tal-obbligu ta’ motivazzjoni – Assenza
(Artikolu 296 TFUE; Regolament tal-Parlament Ewropew u tal-Kunsill 2022/2065, Artikoli 3(g)(iii), 3(i), u 24(2))
(ara l-punti 173 sa 175)
Sunt
Filwaqt li ċaħdet ir-rikors għal annullament ippreżentat minn Zalando SE kontra d-deċiżjoni tal-Kummissjoni Ewropea li permezz tagħha l-pjattaforma tagħha ġiet indikata bħala pjattaforma online kbira ħafna (
1
), il-Qorti Ġenerali applikat għall-ewwel darba r-Regolament 2022/2065 dwar is-Servizzi Diġitali (
2
). F’dan il-kuntest, hija għamlet preċiżazzjonijiet dwar il-portata tal-kriterji li jwasslu għall-indikazzjoni bħala pjattaforma online kbira ħafna billi ċċarat il-kunċetti ta’ “pjattaforma online” u ta’ “riċevitur attiv tas-servizz” kif ukoll il-kriterji ta’ evalwazzjoni tan-numru mensili medju ta’ dawn ir-riċevituri (NMM).
Fi żmien il-fatti tal-kawża, ir-rikorrenti kienet kumpannija rregolata mid-dritt Ġermaniż li kienet topera ħanut online, aċċessibbli b’mod partikolari fis-sit internet “www.zalando.de” kif ukoll fl-indirizzi URL korrispondenti b’ismijiet ta’ dominju tal-ewwel livell ta’ pajjiżi oħra. Il-klijenti ta’ dan il-ħanut kienu jistgħu jixtru prodotti mibjugħa direttament mir-rikorrenti, permezz ta’ servizz ta’ bejgħ imsejjaħ “Zalando Retail”, jew minn bejjiegħa terzi li kienu jipparteċipaw fil-programm intitolat “Partner Programm”.
Fis-17 ta’ Frar 2023, skont l-Artikolu 24(2) tar-Regolament 2022/2065, ir-rikorrenti ppubblikat in-NMM tal-pjattaforma Zalando, li kienet tinkludi lil Zalando Retail u l-Partner Programm, jiġifieri n-numru ta’ 83.341 miljun utent. Għalkemm il-valur gross tal-prodotti kkummerċjalizzati abbażi tal-Partner Programm tagħha kien jikkorrispondi għal 37 % tat-total tal-prodotti kkummerċjalizzati, hija madankollu kkunsidrat li n-NMM ta’ din il-pjattaforma kellu jiġi ffissat għal 37 % tat-total tal-utenti, jiġifieri n-numru ta’ 30.836 miljun.
Fid-Deċiżjoni kkontestata, il-Kummissjoni indikat il-pjattaforma Zalando bħala pjattaforma online kbira ħafna skont l-Artikolu 33(4) tar-Regolament 2022/2065, peress li n-NMM tagħha kien jilħaq 83.341 miljun u, għaldaqstant, kien jaqbeż il-livell minimu ta’ 45 miljun previst fl-imsemmi artikolu. Fil-fatt, hija qieset li mir-Regolament 2022/2065 (
3
) jirriżulta li l-kunċett ta’ “riċevitur attiv ta’ pjattaforma online” jinkludi r-riċevituri kollha li effettivament jużaw il-pjattaforma kkonċernata, b’mod partikolari billi jkunu esposti għal informazzjoni mxerrda fuqha, u li dan il-kunċett ma huwiex limitat għal dawk li jwettqu tranżazzjonijiet hemmhekk. Issa, f’dan il-każ, il-prodotti kkummerċjalizzati direttament mir-rikorrenti kienu murija flimkien ma’ dawk ikkummerċjalizzati mill-bejjiegħa terzi, mingħajr il-possibbiltà, fuq l-interface, li ssir distinzjoni bejn it-tnejn. Għalhekk, il-Kummissjoni qieset li ma kienx possibbli li jiġu identifikati, fost ir-riċevituri tas-servizz, dawk li kienu esposti biss għall-informazzjoni dwar il-prodotti tar-rikorrenti u dawk li kienu esposti biss għall-informazzjoni dwar il-prodotti tal-bejjiegħa terzi.
Sostnuta mill-assoċjazzjoni professjonali Bundesverband E-Commerce und Versandhandel Deutschland eV (bevh), Zalando SE adixxiet lill-Qorti Ġenerali b’rikors għall-annullament ta’ din id-deċiżjoni.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali osservat li, fi żmien il-fatti tal-kawża, il-pjattaforma Zalando kienet pjattaforma online sa fejn bejjiegħa terzi kienu jikkummerċjalizzaw hemmhekk prodotti fl-ambitu tal-Partner Programm. Hija fakkret li, fis-sens tal-Artikolu 3(i) tar-Regolament 2022/2065, pjattaforma online hija “servizz ta’ hosting li, meta jintalab minn riċevitur tas-servizz, jaħżen u jiddissemina informazzjoni lill-pubbliku [...]”. Dan is-servizz jikkostitwixxi subkategorija tas-servizzi intermedjarji msemmija fl-Artikolu 3(g) ta’ dan ir-regolament.
Il-Qorti Ġenerali kkonstatat li, fl-ambitu tal-Partner Programm, Zalando SE kienet tuża l-informazzjoni ta’ bejjiegħa terzi sabiex tikkummerċjalizza l-prodotti tagħhom, b’mod partikolari l-immaġni u d-deskrizzjonijiet tagħhom. Minkejja li r-rikorrenti setgħet timmodifika l-preżentazzjoni tagħhom jew tikkompletaha, tali ċirkustanza ma kinitx tqiegħed f’dubju l-fatt li din l-informazzjoni kienet toriġina, tal-inqas parzjalment, mill-imsemmija bejjiegħa. Fil-fatt, la mir-Regolament 2022/2065, u lanqas mid-Direttiva 2000/31 (
4
) emendata minnu, ma jirriżulta li l-ħażna u t-tixrid ta’ informazzjoni, fis-sens tal-Artikolu 3(i) ta’ dan ir-regolament, jeskludu l-ħażna u t-tixrid ta’ informazzjoni li l-preżentazzjoni tagħha tkun inbidlet jew ġiet ikkompletata mill-fornitur tal-pjattaforma online.
F’dan ir-rigward, il-Qorti Ġenerali rrilevat li l-kunċett ta’ “informazzjoni” għandu jinftiehem b’mod wiesa’ fir-rigward tas-servizzi ta’ hosting fis-sens tad-Direttiva 2000/31. Għalhekk, kien possibbli, għar-rikorrenti, li tikkomunika informazzjoni li kienet toriġina minn bejjiegħa terzi filwaqt li temenda l-formulazzjoni tat-testi tagħhom sabiex tagħmilhom konformi mar-rekwiżiti kummerċjali tagħha, li l-għan tagħhom kien limitat għal li “jiggarantixxu esperjenza ta’ xiri unika li tissepara ruħha minn dawk li jistgħu jseħħu mal-kompetituri”.
Barra minn hekk, il-Qorti Ġenerali fakkret li d-data dwar l-offerti ta’ prodotti kkummerċjalizzati minn bejjiegħa terzi tikkostitwixxi “informazzjoni”, u dan jirriżulta b’mod partikolari mid-definizzjoni ta’ “kontenut illegali” pprovduta fir-Regolament 2022/2065. Minn dan jirriżulta (
5
) li dan il-kunċett ikopri l-“informazzjoni” dwar il-bejgħ ta’ prodotti jew il-provvista ta’ servizzi illegali, kemm jekk dan jirrigwarda b’mod partikolari l-bejgħ ta’ prodotti mhux konformi jew iffalsifikati kif ukoll il-bejgħ ta’ prodotti jew il-provvista ta’ servizzi bi ksur tad-dritt fil-qasam tal-protezzjoni tal-konsumaturi. Konsegwentement, is-sempliċi referenzjar ta’ prodott għall-finijiet tal-kummerċjalizzazzjoni tiegħu jista’ jikkostitwixxi kontenut illegali, b’mod partikolari meta dan il-prodott ikun illegali, u għandu, konsegwentement, jitqies li jikkostitwixxi informazzjoni fis-sens tal-imsemmi regolament. Minn dan kien isegwi li l-offerti ta’ prodotti ta’ bejjiegħa terzi fl-ambitu tal-Partner Programm kellhom jitqiesu bħala informazzjoni pprovduta minn riċevituri tas-servizz fis-sens tal-Artikolu 3(i) ta’ dan l-istess regolament.
Il-Qorti Ġenerali żiedet li, kuntrarjament għal dak li sostniet ir-rikorrenti, il-ġurisprudenza tal-Qorti tal-Ġustizzja dwar l-eżenzjonijiet mir-responsabbiltà li minnhom setgħu jibbenefikaw il-fornituri ta’ servizzi ta’ hosting imsemmija fl-Artikolu 14 tad-Direttiva 2000/31 ma tippermettix li l-kunċett ta’ “servizz intermedjarju” jiġi ppreċiżat fis-sens tal-Artikolu 3(g) tar-Regolament 2022/2065.
Fil-fatt, l-Artikolu 14 tad-Direttiva 2000/31 jipprevedi li fornitur ta’ servizzi ta’ hosting jista’ ma jkunx responsabbli għall-informazzjoni maħżuna fuq talba ta’ riċevitur tas-servizz b’mod partikolari meta huwa ma jkollux effettivament għarfien tal-“attività jew informazzjoni illegali”.
Huwa minnu li, fis-sentenza L’Oréal et (
6
), il-Qorti tal-Ġustizzja qieset li, sabiex il-fornitur ta’ servizz fuq l-internet ikun jista’ jaqa’ fil-kamp ta’ applikazzjoni tal-Artikolu 14 tad-Direttiva 2000/31, kien “essenzjali li huwa jkun ‘intermedjarju li jipprovdi servizz’ fis-sens mitlub mil-leġiżlatur fil-kuntest tat-Taqsima 4 tal-Kapitolu II ta’ din id-direttiva”. Hija għalhekk iddeċidiet li l-fornitur ta’ servizz fuq l-internet ma jkunx tali intermedjarju li jipprovdi servizz meta, minflok ma jillimita ruħu għal provvista newtrali ta’ dan is-servizz permezz ta’ pproċessar purament tekniku u awtomatiku tad-data pprovduta mill-klijenti tiegħu, ikollu rwol attiv ta’ natura li jagħtih għarfien jew kontroll ta’ din id-data. Madankollu, billi llimitat b’dan il-mod il-portata tal-kunċett ta’ “intermedjarju li jipprovdi servizz”, il-Qorti tal-Ġustizzja riedet tillimita l-portata tal-eżenzjonijiet mir-responsabbiltà li minnhom setgħu jibbenefikaw il-fornituri tas-servizzi inkwistjoni. Barra minn hekk, il-Qorti tal-Ġustizzja rreferiet għas-sentenza Google France u Google (
7
) sabiex tiddefinixxi l-kunċett ta’ “intermedjarju li jipprovdi servizz” fis-sens tat-Taqsima 4 tal-Kapitolu II tad-Direttiva 2000/31. Issa, minn dik is-sentenza jirriżulta li l-interpretazzjoni ta’ dan il-kunċett hija bbażata fuq il-premessa 42 ta’ din id-direttiva, li tipprovdi li “[l]-eżenzjonijiet mir-responsabbiltà [previsti b’mod partikolari fl-Artikolu 14 ta’ din id-direttiva] jkopru biss każi meta l-attività ta’ dak li jipprovdi servizz għas-soċjetà ta’ l-informazzjoni tkun limitata għall-proċess tekniku ta’ operat”, filwaqt li huwa ppreċiżat li “din l-attività hija sempliċement teknika, awtomatika u passiva”.
Minn dan isegwi li l-interpretazzjoni mogħtija mill-Qorti tal-Ġustizzja tal-kunċett ta’ “intermedjarju li jipprovdi servizz” kienet limitata għas-“sens mitlub mil-leġiżlatur fil-kuntest tat-Taqsima 4 tal-Kapitolu II tad-Direttiva [2000/31]” (
8
) u li din l-interpretazzjoni ma tistax tintuża għall-finijiet tal-applikazzjoni tar-Regolament 2022/2065 li jipprevedi s-sistema ta’ responsabbiltà tiegħu stess. Dan huwa iktar u iktar il-każ peress li l-Artikolu 89(1) tal-imsemmi regolament ħassar it-Taqsima 4 tal-Kapitolu II tad-Direttiva 2000/31 li kienet is-suġġett tal-interpretazzjoni tal-Qorti tal-Ġustizzja.
Barra minn hekk, kuntrarjament għal dak li sostniet ir-rikorrenti, il-leġiżlatur ma indikax li l-kunċett ta’ “servizzi intermedjarji”, li l-Qorti tal-Ġustizzja kienet iddefinixxiet billi rreferiet għall-premessa 42 tad-Direttiva 2000/31, kellu jinżamm għall-finijiet tal-applikazzjoni tar-Regolament 2022/2065.
Fit-tieni lok, il-Qorti Ġenerali kkonstatat li mill-Artikolu 3(p) tar-Regolament 2022/2065 jirriżulta li, sabiex jiġi kklassifikat bħala riċevitur attiv ta’ pjattaforma online, ir-riċevitur tas-servizz għandu jkun f’kuntatt biss ma’ din il-pjattaforma, b’mod partikolari billi jkun espost għall-informazzjoni ospitata mill-pjattaforma online u mxerrda permezz tal-interface online tagħha. Issa, hija rrilevat li l-prodotti mibjugħa kemm mir-rikorrenti kif ukoll mill-bejjiegħa terzi setgħu jiġu ppreżentati fuq l-istess paġna internet. Hija kkonstatat ukoll li l-konsumaturi setgħu jsiru jafu bl-informazzjoni dwar prodotti kkummerċjalizzati esklużivament minn bejjiegħa terzi qabel finalment jagħżlu li jixtru prodott ieħor mibjugħ direttament mir-rikorrenti. Sa fejn ir-rikorrenti sostniet li hija ma kinitx f’pożizzjoni li tiddistingwi, minn fost it-83.341 miljun persuna magħżula għall-finijiet tal-kalkolu tan-NMM, dawk li kienu ġew effettivament esposti għall-informazzjoni li oriġinat minn bejjiegħa terzi minn dawk li ma kinux ġew esposta għal din l-informazzjoni, il-Qorti Ġenerali ddeċidiet li l-Kummissjoni kellha raġun tippreżumi li l-imsemmija persuni kollha kienu ġew effettivament esposti għall-imsemmija informazzjoni.
Fit-tielet lok, fir-rigward tal-argument ibbażat fuq il-ksur tal-prinċipju ta’ ċertezza legali minħabba n-nuqqas ta’ preċiżjoni tar-Regolament 2022/2065, minn naħa, il-Qorti Ġenerali rrilevat li Zalando SE bbażat ruħha fuq il-verżjoni bil-Ġermaniż tal-Artikolu 2(1) tar-Regolament 2022/2065, li minnha jirriżulta li huma biss ir-riċevituri attivi li jkollhom is-“Sitz” (domiċilju) tagħhom fl-Unjoni li għandhom jittieħdu inkunsiderazzjoni fil-kalkolu tan-NMM. Hija fakkret f’dan ir-rigward li l-formulazzjoni użata f’waħda mill-verżjonijiet lingwistiċi ta’ dispożizzjoni tad-dritt tal-Unjoni ma tistax isservi bħala bażi unika għall-interpretazzjoni ta’ din id-dispożizzjoni jew tingħata prijorità. Issa, hija kkonstatat li mill-verżjonijiet lingwistiċi l-oħra tal-Artikolu 2(1) tar-Regolament 2022/2065 jirriżulta li huwa biss il-post fejn jinsabu r-riċevituri tas-servizz inkwistjoni meta dawn ikunu esposti għall-informazzjoni ospitata mill-pjattaforma online li huwa rilevanti, indipendentement mill-post fejn jinsabu d-domiċilju jew ir-residenza abitwali tagħhom. B’hekk, minn dan hija ddeduċiet li l-leġiżlatur ma kellux jiddefinixxi l-kunċett ta’ “domiċilju” għall-finijiet tal-applikazzjoni ta’ din id-dispożizzjoni. Barra minn hekk, il-Qorti Ġenerali kkonstatat li Zalando SE stess kienet interpretat korrettament l-imsemmija dispożizzjoni sabiex tikkalkola n-NMM tal-pjattaforma tagħha sa fejn hija kienet ħadet inkunsiderazzjoni biss il-post li minnu kienu ġew ikkonsultati s-siti internet u l-applikazzjonijiet relatati ma’ din il-pjattaforma.
Min-naħa l-oħra, il-Qorti Ġenerali ċaħdet l-argument żviluppat minn Zalando SE intiż li juri li r-Regolament 2022/2065 jippermetti li n-NMM ta’ pjattaforma online jiġi ssottovalutat, b’mod partikolari meta l-utenti jirrifjutaw l-użu tal-cookies jew meta konsultazzjonijiet ikunu ġġenerati minn robots. Hija qieset li mill-premessa 77 tar-Regolament 2022/2065 jirriżulta li l-fornituri ta’ pjattaformi online jista’ jkollhom, minn naħa, jikkalkolaw ir-robots meta ma jkunux f’pożizzjoni li jeskluduhom mingħajr ipproċessar ieħor tad-data personali jew traċċar u, min-naħa l-oħra, jgħoddu diversi drabi l-istess riċevitur attiv, minkejja li l-għan huwa li, “fejn possibbli”, dawn jingħaddu darba biss. Mill-banda l-oħra, hija qieset li minn din il-premessa ma setax jiġi dedott li l-fornituri ta’ pjattaforma online jistgħu, għall-finijiet tal-kalkolu tan-NMM, ma jiħdux inkunsiderazzjoni ċerti riċevituri attivi minħabba li dawn ikunu rrifjutaw l-użu ta’ cookies u minħabba li r-robots ma għandhomx jingħaddu. Konsegwentement, għalkemm dawn il-fornituri jistgħu, f’ċerti ċirkustanzi, jitwasslu sabiex jissopravalutaw in-NMM tal-pjattaforma online tagħhom konformement ma’ dan ir-regolament, dan ma jippermettilhomx, mill-banda l-oħra, jissottovalutaw l-imsemmi numru. B’mod partikolari, huma l-imsemmija fornituri li għandhom jagħżlu metodu affidabbli li jista’ jiżgura l-osservanza ta’ dan ir-rekwiżit. Il-fatt li l-Artikolu 33(1) tal-imsemmi regolament jirreferi għan-NMM u mhux għan-numru mensili medju ta’ konsultazzjonijiet tal-pjattaforma online kkonċernata ma huwiex ta’ natura li jqiegħed f’dubju din il-konklużjoni. Fil-fatt, din id-dispożizzjoni, kif interpretata fid-dawl tal-premessa 77 ta’ dan ir-regolament, ma twassalx sabiex jingħaddu dawn il-konsultazzjonijiet kollha, minkejja li tista’ twassal għal sopravalutazzjoni tan-numru ta’ riċevituri attivi tal-pjattaforma online kkonċernata.
Fir-raba’ lok, il-Qorti Ġenerali ċaħdet l-argument tar-rikorrenti, li l-Artikolu 33(1) tar-Regolament 2022/2065 jikser il-prinċipji ta’ ugwaljanza fit-trattament u ta’ proporzjonalità sa fejn jieħu inkunsiderazzjoni biss in-NMM għall-finijiet tal-indikazzjoni bħala pjattaformi online kbar ħafna u mhux in-natura tal-pjattaformi online kkonċernati jew ir-riskji għas-soċjetà li dawn jistgħu joħolqu.
Minn naħa, il-Qorti Ġenerali rrilevat f’dan ir-rigward li l-Artikolu 34(1) tar-Regolament 2022/2065 jinkludi lista ta’ riskji sistemiċi li jistgħu jiġu kkawżati mill-pjattaformi online kbar ħafna. F’dan il-każ, ir-rikorrenti ma kkontestatx li postijiet tas-suq, b’mod partikolari dawk li fihom il-bejjiegħa ma kinux is-suġġett ta’ proċess ta’ għażla, setgħu jiffaċilitaw il-kummerċjalizzazzjoni ta’ prodotti perikolużi jew illegali. Barra minn hekk, il-fatt li fornituri ta’ postijiet tas-suq, bħar-rikorrenti, kienu għażlu sa dak iż-żmien b’attenzjoni l-bejjiegħa li joperaw fil-postijiet tas-suq tagħhom, ma kienx ta’ natura li jeskludi li dawn tal-aħħar setgħu, fil-futur, jippermettu l-kummerċjalizzazzjoni ta’ tali prodotti ma’ parti sinjifikattiva tal-popolazzjoni tal-Unjoni kemm-il darba n-NMM tagħhom kellu jibqa’ ugwali għal jew ogħla minn 45 miljun.
F’dawn iċ-ċirkustanzi, il-Qorti Ġenerali kkonstatat li l-postijiet tas-suq, fl-intier tagħhom, jistgħu jxerrdu kontenut illegali meta mqabbla mal-bejgħ ta’ prodotti u jkollhom effett negattiv fuq id-dritt fundamentali għal livell għoli ta’ protezzjoni tal-konsumaturi stabbilit fl-Artikolu 38 tal-Karta tad-Drittijiet Fundamentali tal-Unjoni Ewropea. Minn dan isegwi li l-leġiżlatur ma wettaqx żball manifest ta’ evalwazzjoni meta qies li l-postijiet tas-suq setgħu joħolqu riskji sistemiċi fis-sens tal-Artikolu 34(1) tar-Regolament 2022/2065. Barra minn hekk, il-fatt, jekk jitqies stabbilit, li din id-dispożizzjoni tirrigwarda wkoll riskji li ma jistgħux jiġu kkawżati minn postijiet tas-suq ma huwiex ta’ natura li jistabbilixxi li dawn tal-aħħar ma kienu joħolqu ebda wieħed mir-riskji msemmija fl-imsemmija dispożizzjoni.
Min-naħa l-oħra, it-teħid inkunsiderazzjoni, mill-Kummissjoni, tan-natura tal-pjattaformi online u tar-riskji li dawn setgħu joħolqu għall-finijiet tal-indikazzjoni tagħhom bħala pjattaformi online kbar ħafna kien jirrendi tali proċess twil u għali. B’hekk, il-Qorti Ġenerali osservat li l-kriterji “kwalitattivi” invokati mir-rikorrenti kienu ta’ natura li jdewmu l-implimentazzjoni tal-obbligi msemmija fl-Artikolu 33(1) tar-Regolament 2022/2065 u li jċaħħdu lill-Kummissjoni minn parti mir-riżorsi neċessarji tagħha sabiex twettaq sew il-kompiti fdati lilha minn dan ir-regolament. Għaldaqstant, tali kriterji ma jippermettux li l-imsemmija għanijiet jintlaħqu b’mod daqstant effikaċi bħall-kriterju tan-NMM.
Għalhekk, il-kriterju tan-NMM għall-finijiet tal-indikazzjoni bħala pjattaforma online kbira ħafna ma jidhirx manifestament inadegwat jew mhux xieraq sabiex jintlaħqu l-għanijiet tar-Regolament 2022/2065.
(
1
)	Deċiżjoni tal-Kummissjoni Ewropea C(2023) 2727 final tal-25 ta’ April 2023 (iktar ’il quddiem id-“Deċiżjoni kkontestata”).
(
2
)	Regolament (UE) 2022/2065 tal-Parlament Ewropew u tal-Kunsill tad-19 ta’ Ottubru 2022 dwar Suq Uniku għas-Servizzi Diġitali u li jemenda d-Direttiva 2000/31/KE (l-Att dwar is-Servizzi Diġitali) (ĠU 2022, L 277, p. 1).
(
3
)	Premessa 77 u Artikolu 3(b) u (p) ta’ dan ir-regolament.
(
4
)	Direttiva (KE) 2000/31 tal-Parlament Ewropew u tal-Kunsill tat-8 ta’ Ġunju 2000 dwar ċerti aspetti legali tas-servizzi minn soċjetà ta’ l-informazzjoni, partikolarment il-kummerċ elettroniku, fis-Suq Intern (Direttiva dwar il-kummerċ elettroniku) (ĠU Edizzjoni Speċjali bil-Malti, Kapitolu 13, Vol. 25, p. 399).
(
5
)	Artikolu 3(h) tar-Regolament 2022/2065, kif interpretat fid-dawl tal-premessa 12 tiegħu.
(
6
)	Sentenza tat-12 ta’ Lulju 2011, L’Oréal et (C‑324/09, EU:C:2011:474, punti 112 u 113).
(
7
)	Sentenza tat-23 ta’ Marzu 2010, Google France u Google (C‑236/08 sa C‑238/08, EU:C:2010:159, punti 112 sa 116).
(
8
)	Sentenza tat-12 ta’ Lulju 2011, L’Oréal et (C‑324/09, EU:C:2011:474, punt 112).